**Mintea altar**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dorințe, regrete, uitare,

se scurg printre gânduri și dor,

lovite de-o grea nepăsare,

în vechi amintiri care mor.

Speranțe și planuri și vise

se-aștern peste stânci de mândrii,

zăvozi ai iubirii ucise

în inimi rămase pustii.

Cuvinte-ntre rânduri ascunse,

ce par să închege un tot,

sunt stropi de-ntrebări nerăspunse

păstrate-n al minții chivot.

Se scurg, în tumult, și provoacă

neliniști în stratul de prund,

al minții, ce-i doar o băltoacă

în care atâtea se-ascund.

Și, totuși, din marea cădere,

din spume și albe, apar,

dansând în extaz și plăcere,

noi chipuri, în mintea altar.